Komission asetus (EY) N:o 812/2003,

annettu 12 päivänä toukokuuta 2003,

kolmansista maista tulevien tiettyjen tuotteiden maahantuontia ja kauttakuljetusta koskevista asetuksen (EY) N:o 1774/2002 mukaisista siirtymäkauden toimenpiteistä

(ETA:n kannalta merkityksellinen teksti)

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon muiden kuin ihmisravinnoksi tarkoitettujen eläimistä saatavien sivutuotteiden terveyssäännöistä 3 päivänä lokakuuta 2002 annetun Euroopan parlamentin ja neuvoston asetuksen (EY) N:o 1774/2002(1), sellaisena kuin se on muutettuna komission asetuksella (EY) N:o 808/2003(2), ja erityisesti sen 32 artiklan 1 kohdan

sekä katsoo seuraavaa:

(1) Asetuksessa (EY) N:o 1774/2002 säädetään muihin kuin ihmisravinnoksi tarkoitettuihin eläimistä saataviin sivutuotteisiin sovellettavien yhteisön sääntöjen perinpohjaisesta tarkastuksesta, johon sisältyy eräiden tiukkojen vaatimusten käyttöönotto. Lisäksi siinä säädetään, että voidaan toteuttaa asianmukaisia siirtymäkauden toimenpiteitä.

(2) Asetuksessa (EY) N:o 1774/2002 säädetään, että tiettyjä käsiteltyjä tuotteita, joita voidaan käyttää rehuaineena, lemmikkieläinten ruoaksi, puruluina ja teknisinä tuotteina, voidaan tuoda yhteisöön tai kuljettaa yhteisön kautta edellyttäen, että ne täyttävät kyseisen asetuksen vaatimukset. Lisäksi asetuksessa (EY) N:o 1774/2002 säädetään sellaisten kolmansien maiden tai kolmansien maiden osien ja laitosten luetteloiden laatimisesta, joista kyseisten tuotteiden tuonti on sallittua. Asetuksessa (EY) N:o 1774/2002 säädetään myös mallin laatimisesta terveystodistuksille, joilla todistetaan tuotteiden täyttävän kyseisessä asetuksessa vahvistetut asian kannalta merkitykselliset edellytykset. Näitä luetteloita ja todistusmalleja ei vielä ole hyväksytty.

(3) Asetuksen (EY) N:o 1774/2002 mukaan luettelojen ja mallitodistusten hyväksymistä odotettaessa jäsenvaltiot voivat yhteisön tasolla vielä yhtenäistämättömien tuotteiden osalta säilyttää kolmansista maista yhteisöön tuotavien tuotteiden eläinlääkinnällisten tarkastusten järjestämistä koskevista periaatteista 18 päivänä joulukuuta 1997 annetussa direktiivissä 97/78/EY(3) säädetyt valvontatoimet ja voimassa olevien kansallisten sääntöjen mukaiset todistukset.

(4) On säädettävä kolmansia maita koskevista siirtymäkauden toimenpiteistä odotettaessa kyseisen asetuksen 29 artiklan 6 kohdan täytäntöönpanoa ja sen liitteessä X esitettyjen mallitodistusten päivittämistä. Jäsenvaltioiden olisi tämän vuoksi edelleen sallittava kyseisten tuotteiden tuonti yhteisöön tai kuljettaminen yhteisön kautta edellyttäen, että noudatetaan direktiivissä 97/78/EY vahvistettua valvontaa sekä voimassa olevissa komission päätöksissä säädettyjä säännöksiä ja todistusvaatimuksia tai, kun on kyse komission päätösten soveltamisalaan kuulumattomista tuotteista, voimassa olevia kansallisia säännöksiä.

(5) Tässä asetuksessa säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,

ON ANTANUT TÄMÄN ASETUKSEN:

1 artikla

Tuontia kolmansista maista koskeva poikkeus

1. Poiketen siitä, mitä asetuksen (EY) N:o 1774/2002 29 artiklan 3, 4, 5 ja 6 kohdassa säädetään, jäsenvaltioiden on edelleen sallittava 31 päivään joulukuuta 2003 kyseisen asetuksen liitteessä VII ja VIII tarkoitettujen tuotteiden tuonti ja kuljetus yhteisön kautta edellyttäen, että noudatetaan todistusvaatimuksia ja esitetään mallien mukainen voimassa oleva todistus, joista säädetään

a) tämän asetuksen liitteessä luetelluissa komission päätöksissä kyseisten päätösten soveltamisalaan kuuluvien tuotteiden osalta;

b) voimassa olevissa kansallisissa säännöksissä tämän asetuksen liitteessä lueteltujen komission päätösten soveltamisalaan kuulumattomien tuotteiden osalta.

2. Komissio tekee ehdotuksen yksityiskohtaisista siirtymäsäännöistä sellaisia tuotteita varten, joiden osalta on esitetty riittävät perustelut.

2 artikla

Voimaantulo

Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.

Sitä sovelletaan 1 päivästä toukokuuta 2003 alkaen 31 päivään joulukuuta 2003 saakka.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä 12 päivänä toukokuuta 2003.

Komission puolesta

David Byrne

Komission jäsen

(1) EYVL L 273, 10.10.2002, s. 1.

(2) Ks. tämän virallisen lehden sivu 1.

(3) EYVL L 24, 30.1.1998, s. 9.

LIITE

1. Komission päätös 89/18/ETY(1), tehty 22 päivänä joulukuuta 1988, tuoreen lihan tuontia kolmansista maista muuhun tarkoitukseen kuin ihmisravinnoksi koskevista edellytyksistä.

2. Komission päätös 92/187/ETY(2), tehty 28 päivänä helmikuuta 1992, neuvoston päätöksen 79/542/ETY luetteloon kuulumattomista kolmansista maista tulevien, farmaseuttisia tuotteita valmistavaan teollisuuteen tarkoitettujen tiettyjen raaka-aineiden tuontia koskevista edellytyksistä.

3. Komission päätös 92/183/ETY(3), tehty 3 päivänä maaliskuuta 1992, neuvoston päätöksen 79/542/ETY luetteloon kuuluvista kolmansista maista tulevien, farmaseuttisia tuotteita valmistavaan teollisuuteen tarkoitettujen tiettyjen raaka-aineiden tuonnissa noudatettavista yleisistä edellytyksistä.

4. Komission päätös 92/562/ETY(4), tehty 17 päivänä marraskuuta 1992, suuririskisten aineiden käsittelyssä käytettävien vaihtoehtoisten lämpökäsittelyjärjestelmien hyväksymisestä.

5. Komission päätös 94/143/EY(5), tehty 1 päivänä maaliskuuta 1994, eläinten terveyttä koskevista vaatimuksista ja eläinlääkärintodistuksista hevoseläinten seerumin tuonnissa kolmansista maista.

6. Komission päätös 94/309/EY(6), tehty 27 päivänä huhtikuuta 1994, eläinten terveyttä koskevista vaatimuksista ja eläinlääkärintodistuksista lemmikkieläinten tiettyjen ruokien ja lemmikkieläinten ravinnoksi kelpaavien parkitsemattomien vähäriskisiä aineita sisältävien tiettyjen tuotteiden tuonnissa kolmansista maista.

7. Komission päätös 94/344/EY(7), tehty 27 päivänä huhtikuuta 1994, kolmansista maista tulevien, eläinten ruokintaan tarkoitettujen jalostettujen eläinvalkuaisten ja mainittuja valkuaisia sisältävien tuotteiden tuonnissa vaadittavista terveysvaatimuksista ja eläinlääkärintodistuksista.

8. Komission päätös 94/435/EY(8), tehty 10 päivänä kesäkuuta 1994, eläinten terveyttä koskevista vaatimuksista ja eläinlääkärintodistuksista sianharjasten tuonnissa kolmansista maista.

9. Komission päätös 94/446/EY(9), tehty 14 päivänä kesäkuuta 1994, ihmisten tai eläinten ravinnoksi kelpaamattomien, jalostettavaksi tarkoitettujen luun ja luutuotteiden, sarvien ja sarvituotteiden, kavioiden ja sorkkien ja niistä valmistettujen tuotteiden, lukuun ottamatta näistä tuotteista valmistettuja jauhoja, kolmansista maista tulevan tuonnin vaatimuksista.

10. Komission päätös 94/860/EY(10), tehty 20 päivänä joulukuuta 1994, mehiläishoidossa käytettäväksi tarkoitettujen mehiläistuotteiden kolmansista maista tuonnin vaatimuksista.

11. Komission päätös 95/341/EY(11), tehty 22 päivänä heinäkuuta 1995, eläinten terveyttä koskevista vaatimuksista ja eläinlääkärintodistuksista maidon ja maitopohjaisten tuotteiden, joita ei ole tarkoitettu elintarvikkeeksi, tuonnissa kolmansista maista.

12. Komission päätös 96/500/EY(12), tehty 22 päivänä heinäkuuta 1996, linnuista sekä sorkka- ja kavioeläimistä peräisin olevien metsästysmuistojen, joita ei ole täyttämällä käsitelty, tuontia kolmansista maista koskevista eläinten terveyttä koskevista vaatimuksista ja eläinlääkärintodistuksista tai virallisista ilmoituksista.

13. Komission päätös 97/168/EY(13), tehty 29 päivänä marraskuuta 1996, eläinten terveyttä koskevista vaatimuksista ja terveystodistuksista tai virallisesta ilmoituksesta kolmansista maista tapahtuvassa sorkka- ja kavioeläinten vuotien ja nahkojen tuonnissa.

14. Komission päätös 97/735/EY(14), tehty 21 päivänä lokakuuta 1997, tietynlaisella nisäkäsperäisellä eläinjätteellä käytävää kauppaa koskevista tietyistä suojatoimenpiteistä.

15. Komission päätös 2001/25/EY(15), tehty 27 päivänä joulukuuta 2000, tiettyjen eläimistä saatavien sivutuotteiden käyttökiellosta eläinrehussa.

16. Komission päätös 94/278/EY(16), tehty 18 päivänä maaliskuuta 1994, luettelosta kolmansista maista, joista jäsenmaat sallivat tiettyjen neuvoston direktiivissä 92/118/ETY tarkoitettujen tuotteiden tuonnin.

(1) EYVL L 8, 11.1.1989, s. 17.

(2) EYVL L 87, 2.4.1992, s. 20.

(3) EYVL L 84, 31.3.1992, s. 33.

(4) EYVL L 359, 9.12.1992, s. 23. Päätös sellaisena kuin se on viimeksi muutettuna vuoden 1994 liittymisasiakirjalla.

(5) EYVL L 62, 5.3.1994, s. 41.

(6) EYVL L 137, 1.6.1994, s. 62. Päätös sellaisena kuin se on muutettuna päätöksellä 97/199/EY (EYVL L 84, 26.3.1997, s. 44).

(7) EYVL L 154, 21.6.1994, s. 45. Päätös sellaisena kuin se on muutettuna päätöksellä 97/198/EY (EYVL L 84, 26.3.1997, s. 36).

(8) EYVL L 180, 14.7.1994, s. 40.

(9) EYVL L 183, 19.7.1994, s. 46. Päätös sellaisena kuin se on muutettuna päätöksellä 97/197/EY (EYVL L 84, 26.3.1997, s. 32).

(10) EYVL L 352, 31.12.1994, s. 69.

(11) EYVL L 200, 24.8.1995, s. 42.

(12) EYVL L 203, 13.8.1996, s. 13.

(13) EYVL L 67, 7.3.1997, s. 19.

(14) EYVL L 294, 28.10.1997, s. 7. Päätös sellaisena kuin se on muutettuna päätöksellä 1999/534/EY (EYVL L 204, 4.8.1999, s. 37).

(15) EYVL L 6, 11.1.2001, s. 16.

(16) EYVL L 120, 11.5.1994, s. 44. Päätös sellaisena kuin se on muutettuna päätöksellä 98/597/EY (EYVL L 286, 23.10.1998, s. 59).